**Провокиран от актуализацията за поверителност на WhatsApp, изпълнителният директор на Viber призовава потребителите да търсят алтернативи**

**София, 11 януари, 2021 г.** - [Rakuten Viber](https://www.viber.com/en/), едно от водещите приложения за комуникация в света, изрази възмущението си от последната актуализация на поверителността на WhatsApp. До скоро потребителите на WhatsApp можеха да не приемат да споделят телефонния си номер с Facebook, но занапред това ще бъде задължително. Потребителите трябва да се съгласят с новите условия в рамките на 30 дни, иначе няма да могат да използват акаунтите си.

За да се разбере особената ситуация, в която се намират потребителите на WhatsApp, нека се върнем към [интервюто](https://www.forbes.com/sites/parmyolson/2018/09/26/exclusive-whatsapp-cofounder-brian-acton-gives-the-inside-story-on-deletefacebook-and-why-he-left-850-million-behind/?sh=1488d67a3f20) на съоснователя на WhatsApp Брайън Актън с Парми Олсън за Forbes през 2018 г. В него той обсъжда причините за оттеглянето си и туит-а, в който съветва хората да изтрият своя Facebook: *„Продадох поверителността на потребителите си за по-голяма полза. Направих избор и компромис. И живея с това всеки ден."*

С последната актуализация WhatsApp завършва асимилацията си с Facebook. Тъй като Facebook и WhatsApp стават едно, потребителите на приложението за съобщения се монетизират в по-голяма степен от преди и това би трябвало да е тревожно за тези, които търсят поверителна комуникация.

До преди актуализацията от 4 януари условията на WhatsApp посочват следното:

- *„Уважението към вашата поверителност е кодирано в нашето ДНК. Откакто стартирахме WhatsApp, се стремим да изградим нашите Услуги, като следваме силни принципи за поверителност.“*

- *„Въпреки това, вашите WhatsApp съобщения няма да бъдат споделени във Facebook и виждани от друг. Всъщност Facebook няма да използва вашите WhatsApp съобщения за каквито и да било цели, освен за да ни помогне да осъществяваме и предоставяме нашите услуги.“*

В ярък контраст с условията на WhatsApp по отношение на поверителността на данните, Viber дава пример, въвеждайки основни функции, за да гарантира, че потребителските данни са защитени и сигурни. Тези функции включват:

* **Криптиране от край до край по подразбиране (e2e encryption by default)** за безплатни персонални чатове и обаждания, без да са необходими специални настройки. Ясно и просто: Никой няма достъп до вашите обаждания и чатове, освен участниците в разговора, нито дори Viber.
* **Доставените съобщения не се съхраняват от Viber, а архивирането в облачни услуги е изключено по подразбиране:** Потребителите, които биха искали да архивират своите чатове, могат да изберат да активират архивиране в облачни услуги, но Viber не запазва копия на съобщенията и обажданията на потребителите.
* **Поверителност на екрана:** Viber предлага първокласна поверителност на екрана, позволявайки на потребителите да изпращат саморазрушаващи се съобщения в чата и цели чатове могат да бъдат скрити и достъпни само с помощта на ПИН код.
* **Данните на потребителите не се споделят с Facebook**: Viber прекъсна всички бизнес връзки с Facebook през лятото на 2019. Информацията на потребителите не се споделя и няма да бъде споделяна с Facebook.

*„Последната възмутителна актуализация в политиката за поверителност на WhatsApp принизи термина „поверителност“ до нулата. Актуализацията демонстрира не само колко маловажна е поверителността на потребителите за WhatsApp, но изглежда като нова демонстрация на неуважение към потребителите, която без съмнение ще продължи да се развива и в бъдеще. Днес съм по-горд от всякога с политиката за поверителност на Viber, призовавайки всички, които виждат себе си като нещо повече от източници на данни, продан на предлагащия най-висока цена, да преместят своите съобщения и обаждания във Viber.“ ,* каза Джамел Агауа, главен изпълнителен директор на Rakuten Viber.

**За Rakuten Viber:**

В Rakuten Viber свързваме хората, без значение кои са и откъде са. Нашите потребители по света имат достъп до разнообразие от функционалности като индивидуални съобщения, видео обаждания, групови чатове, актуализации и дискусии с техните любими марки и известни личности. Ние предоставяме на нашите потребители сигурна и свободна среда, където да споделят емоциите си.

Rakuten Viber е част от семейството на Rakuten Group, световен лидер в електронната търговия и финансовите услуги. Rakuten Viber е официален канал за комуникация на FC Barcelona, както и официален партньор на Golden State Warriors за изпращане на съобщения и разговори.

Присъединете се към Viber и се насладете на най-доброто комуникационно изживяване в света.